次韻吳興宗送弟從潙山空印出家
作者：釋德洪
朝代：宋

paragraphs: 身心俱出家，豈復論家世。
一念斷攀緣，即入三摩地。
珍重大願王，此法端可恃。
若能訓此心，是畢丈夫事。
君看宏覺師，後身是曇諦。
儻欲貯甘露，先將潔令器。
自當福人天，豈止能自利。
譬如雞出燖，真復生厭離。
空印法門傑，淨慈數高弟。
初不荷吾法，亦自爲□瑞。
汝能傾心事，建此平生志。
淨中有浮念，何異目有翳。
內外俱一如，乃稱真正士。
以此談妙法，要使天華墜。
百里半九十，良醫三折臂。
果解信此言，不媿甘蔗裔。